Document ID: 32014R0004

A BIZOTTSÁG 4/2014/EU RENDELETE
(2014. január 6.)
a 2005/32/EK európai parlamenti és tanácsi irányelvnek az elektromos motorok környezetbarát tervezésére vonatkozó követelmények tekintetében történő végrehajtásáról szóló 640/2009/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az energiával kapcsolatos termékek környezetbarát tervezésére vonatkozó követelmények megállapítási kereteinek létrehozásáról szóló, 2009. október 21-i 2009/125/EK európai parlamenti és tanácsi irányelvre (1) és különösen annak 15. cikke (1) bekezdésére,
a környezettudatos tervezéssel foglalkozó konzultációs fórummal lefolytatott konzultációt követően,
mivel:
(1)
A 640/2009/EK bizottsági rendelet (2) végrehajtása kapcsán szerzett tapasztalatok rámutattak annak szükségességére, hogy a 640/2009/EK rendelet egyes rendelkezései módosításra kerüljenek, és ezáltal elkerülhető legyen, hogy a rendelet rendelkezései a motorok piacára és a rendelet hatálya alá tartozó termékek műszaki jellemzőire a szándékolttól eltérő hatást fejtsenek ki.
(2)
Az elektromos motorok piacán a közelmúltban bekövetkezett változások nyomán módosultak a tengerszint feletti magasságra, a maximális és a minimális környezeti hőmérsékletre, valamint a hűtővíz hőmérsékletére vonatkozó azon határértékek, amelyek meghatározzák, hogy a motor különleges körülmények között üzemel-e és ezért különleges kialakítást igényel-e. Ezeket a fejleményeket a rendeletnek is indokolt figyelembe vennie.
(3)
Az e rendeletben előírt intézkedések összhangban vannak a 2009/125/EK irányelv 19. cikkének (1) bekezdésével létrehozott bizottság véleményével,
ELFOGADTA EZT A RENDELETET:
1. cikk
A 640/2009/EK rendelet módosítása
A 640/2009/EK rendelet a következőképpen módosul:
1.
Az 1. cikk helyébe a következő szöveg lép
„1. cikk
Tárgy és hatály
(1) Ez a rendelet környezetbarát tervezési követelményeket állapít meg az elektromos motorok forgalomba hozatalára és használatbavételére vonatkozóan, ideértve azokat az elektromos motorokat is, amelyek más termékbe vannak beépítve.
(2) Ez a rendelet nem alkalmazandó:
a)
a vonatkozó specifikáció értelmében teljes mértékben folyadékba merülve való üzemre szánt motorokra;
b)
a teljes mértékben termékbe (például hajtóműbe, szivattyúba, ventilátorba vagy kompresszorba) beépített olyan motorokra, amelyek energiafelhasználásának hatásfoka nem vizsgálható a termékétől függetlenül;
c)
a vonatkozó specifikáció értelmében kizárólag a következő körülmények között való üzemre szánt motorokra:
i.
ha a tengerszint feletti magasság a 4 000 métert meghaladja;
ii.
ha a környezeti hőmérséklet a 60 °C-ot meghaladja;
iii.
ha a legnagyobb üzemi hőmérséklet a 400 °C-ot meghaladja;
iv.
ha a környezeti hőmérséklet általános esetben - 30 °C-nál, vízhűtéses motor esetében 0 °C-nál kisebb;
v.
ha a termékbe belépő hűtővíz hőmérséklete 0 °C-nál kisebb vagy 32 °C-nál nagyobb; vagy
vi.
a 94/9/EK európai parlamenti és tanácsi irányelv (3) értelmében vett robbanásveszélyes légkörben;
d)
a fékmotorokra,
kivéve az I. melléklet 2. pontjának 3-6. és 12. alpontjában megjelölt adatokra vonatkozó információszolgáltatási kötelezettség vonatkozásában.
(3) HL L 100., 1994.4.19., 1. o.”" 						
2.
A 640/2009/EK rendelet I. melléklete e rendelet mellékletének megfelelően módosul.
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet hat hónappal a hatálybalépését követően válik alkalmazandóvá.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. január 6-án.

Labels: 3
7
1